張巡
作者：王令
朝代：宋

paragraphs: 禄兒射火燒九天，鬼手不撲神聽旃。
羣庸仰口不肯唾，反出長喙嘘之燃。
睢陽城窮縮死鼈，危繫一髮懸九淵。
巡瞋睨遠兩眥拆，怒嚼齒碎鬚張肩。
恨身不毛劍無翼，不能飛去殘賊嚥。
翁軀腥刀子磔爼，日嚼血肉猶經年。
霽雲東攘兩臂去，西來才有九指還。
胸中憤氣吐不散，去隨箭入浮屠磚。
忠窮智索其自効，更臠愛妾嘗饑涎。
我疑没日賊不食，恐其肉酖死不痊。
又疑身骨不化土，定作金鐵埋重泉。
何時山移陵谷變，發出鼓鑄戈或鋋。
吾如得之顧有用，不誅已然誅未然。